ועדת הבריאות, כנסת 25, פרוטוקול מספר 9, 2023-02-20 00:00

אוריאל בוסו: שלום לכולם, אני מתכבד לפתוח את הישיבה המיוחדת של ועדת הבריאות של הכנסת בנושא יום המודעות הארצי לשימוש מכשירי החייאה – מפעם (דפיברילטור)

אוריאל בוסו:  הישיבה נערכת כחלק מיום המודעות הארצי לנושא זה, שמצוין בימים אלו בישראל ואנחנו מציינים אותו היום בכנסת בשיתוף עם מרפאת הכנסת

אוריאל בוסו:  אני שמח על הזכות להוביל גם את היום הזה

אוריאל בוסו:       במשנה במסכת סנהדרין, פרק ד', משנה ה', נאמר: "לפיכך נברא האדם יחידי בעולם, ללמד שכל המאבד נפש אחת מעלים עליו כאילו איבד עולם מלא וכל המקיים נפש אחת מעלים עליו כאילו קיים עולם מלא"

אוריאל בוסו:  זו המטרה שלנו כאן היום בדיון המיוחד בוועדה, בהדרכות המעשיות של מד"א שמתקיימות ברחבי הכנסת, ולמעשה בכל עשייתנו בוועדת הבריאות – להציל חיים, ולו של אדם אחד, וכך להציל עולם מלא

אוריאל בוסו:  אם בזכות היום המיוחד הזה נצליח להציל חיים של אדם אחד – דיינו

אוריאל בוסו:       בישראל מתועדים כשמונת אלפים מקרי דום לב בשנה

אוריאל בוסו:  חלק גדול מהמקרים מקורם בהפרעה בקצב הלב שניתן לטיפול באמצעות דפיברילטור

אוריאל בוסו:  בכל דקה של עיכוב במתן השוק חשמלי פוחתים סיכויי הצלחת ההחייאה

אוריאל בוסו:  שימוש בדפיברילטור כחלק מניסיון ההחייאה מעלה באופן משמעותי את שיעור ההחייאות המוצלחות ומכאן ברור שיש צורך להגדיל את כמות מכשירי החייאה במרחבים הציבוריים וכך לקצר את הזמן למתן טיפול רפואי מציל חיים

אוריאל בוסו:  אנחנו, בוועדת הבריאות, רואים חשיבות גדולה בשימוש בדפיברילטורים והעלאת מספר הדפיברילטורים המוצבים במקומות ציבוריים, ביישום החוק הקיים בנושא, וכן בקידום יוזמות שונות להגברת השימוש בהם

אוריאל בוסו:       לפני שנתחיל בדיון אני מבקש לומר מספר מילות תודה

אוריאל בוסו:  ראשית, תודה למרפאת הכנסת ולרופא הכנסת, ד"ר נועם אופק, ליו"ר הכנסת, חבר הכנסת אמיר אוחנה, על שיתוף פעולה מיטבי בקיום היום המיוחד הזה

אוריאל בוסו:  תודה לאגף טקסים ואירועים, לצוות הוועדה – תמי וכל הצוות –  ולעוזר שלי, עו"ד יעקב שטרן

אוריאל בוסו:  תודה נוספת ליוזמי ומובילי יום המודעות הארצית, מפעל הפיס, מד"א, איגוד הקרדיולוגיה, מיזם "שמים לב" והמרכז לשלטון מקומי, וכמובן לכל האורחים המשתתפים בדיון שהגיענו אלינו במיוחד ביום המורכב הזה, שזו מסירות נפש

אוריאל בוסו:       נפתח כמובן ביוזם היום בכנסת, יחד עם ועדת הבריאות, זו השנה השנייה – רופא הכנסת, ד"ר נועם אופק

אוריאל בוסו:  בבקשה

נועם אופק: תודה רבה, אדוני היושב-ראש

נועם אופק:  דבר ראשון, למי שעדיין אין את האפליקציה "איפה דפי" בטלפון, מאוד מאוד מומלץ להתקין, אפליקציה טובה, יעילה, שבאמת יכולה להציל חיים

אוריאל בוסו: גילוי נאות – לא ידעתי שיש כזאת אפליקציה, והייתי חובש בארגוני החירום

אוריאל בוסו:  כבר, אם השגנו משהו בדיון הזה, זה שעוד אנשים יידעו שיש כזו אפליקציה ואנחנו צריכים לראות איך אחר כך אנחנו דואגים שהנושא הזה יופץ

נועם אופק: אם אנחנו רואים מישהו מתמוטט לידנו, דבר ראשון לא להיכנס לפאניקה, אנחנו צריכים להזעיק עזרה, לבדוק איפה יש דפיברילטור, לדוגמה באמצעות האפליקציה

נועם אופק:  צריך לזכור שהצבת מכשירים ואחזקתם – הבטריות נגמרות, ענייני לחות וכו' –  זה חלק מאוד מאוד חשוב, אבל גם צריך להסיר חסמים של פחד משימוש במכשיר הזה

נועם אופק:  אנשים פוחדים לבצע החייאה או לתת טיפול רפואי כי הם אומרים: אני לא צוות רפואי, זה מפחיד, אני עלול להזיק לבן-אדם

נועם אופק:  מי שאינו צוות רפואי פוחד לעשות כזה דבר

נועם אופק:       מה שצריך לזכור זה שאנחנו רוצים לחיות

נועם אופק:  אם אני רואה מישהו שמתמוטט לידי הוא כנראה רוצה שיעזרו לו, בדיוק כמו שאני הייתי רוצה שיעזרו לי אם אני עובר דום לב

נועם אופק:  מכשיר הדפיברילטור האוטומטי, זה שמוצב במרחבים הציבוריים, זה מכשיר מאוד מאוד פשוט, לא צריך שום ידע מוקדם כדי להפעיל אותו, לא צריך שום ידע רפואי, לא צריך להיות רופא, לא צריך ללמוד סיעוד, רפואת חירום או כל קורס רפואי אחר, רק לפתוח את המכשיר ולעקוב אחר ההוראות

נועם אופק:       המכשיר הזה מציל חיים

נועם אופק:  כמו שאמרת, אדוני יושב-הראש, ככל שנותנים את השוק החשמלי מוקדם יותר ומהר יותר, כך לא רק שסיכויי ההצלחה עולים אלא גם הפרוגנוזה טובה יותר

נועם אופק:  מה הכוונה? אנחנו מפחיתים מאד את הסיכון לנזק מוחי, לאי-ספיקת לב וכל הסיבוכים שיש

נועם אופק:  כשאנחנו מחברים את המטופל למכשיר ומדליקים אותו, אין שום סיכון לבן-אדם

נועם אופק:  שום סיכון

נועם אופק:  אפס

נועם אופק:  המכשיר נותן שוק חשמלי אך ורק במצב של פרפור חדרים, שזה מצב מאוד מאוד ספציפי

נועם אופק:  כל מצב אחר – המכשיר פשוט לא נותן שוק

נועם אופק:  אנחנו לא יכולים להזיק לבן-אדם

נועם אופק:  כל מה שצריך לעשות זה לעקוב אחר ההוראות ולשמור על הוראות הבטיחות בשביל עצמנו, בשביל נותן השוק בעצמו

נועם אופק:  תודה

אוריאל בוסו: תודה רבה

אוריאל בוסו:  כמו שאמרת, היום במכשיר הדפיברילטור נותנים הוראות, בעברית, ברורות מאוד

אוריאל בוסו:  גילוי נאות, אולי אני לא יודע על האפליקציה כי יש לי מכשיר דפי באוטו

אוריאל בוסו:  חזי שוורצמן, מפקח עבודה ראשי וראש מנהל הבטיחות, משרד העבודה, בבקשה

חזי שורצמן: יש את חוק מכשירי החייאה משנת 2008 ויש תקנות משנת 2014

חזי שורצמן:  אנחנו מנהלים מסד נתונים ארצי של אותם מכשירים

חזי שורצמן:  המסד הזה מתבסס על תצהירים ששולחים לנו רשויות מקומיות ומפעלים ולכן המידע הוא חלקי ולא מלא

חזי שורצמן:  אנחנו בודקים בשטח

חזי שורצמן:  הפיקוח הוא מועט ומצומצם

חזי שורצמן:  הוא בהתאם למשאבים של המנהל

חזי שורצמן:  אנחנו עוסקים יותר בתאונות בענף הבנייה, בתעשייה ובחקלאות

חזי שורצמן:  אנחנו בודקים את קיום המכשיר, את התקינות שלו, את תנועות החיווי, את הסוללות, את השילוט, את המיקום שלו במפעל או בקניון או במקום אחר שיש בו ריכוז של מעל 500 איש, את הפדים, את האלקטרודות וכן הלאה

חזי שורצמן:       אנחנו מוצאים שחלק מהרשויות המקומיות לא משתפות פעולה ולא שולחות לנו תצהירים בנושא ולכן חסרה מודעות לנושא הזה

חזי שורצמן:  אנחנו רואים חשיבות, כפי שרופא הכנסת הציע, לנושא המכשיר הזה, הוא מציל חיים

חזי שורצמן:  אנחנו מבקשים מהוועדה שבמסגרת מפרט הרישוי של רשויות מקומיות הנושא גם ייכנס, כך שגם אנחנו נבדוק וגם הרשויות המקומיות

חזי שורצמן:  שכאשר מאשרים ברישוי עסקים את המפעלים יבדקו גם את קיום המכשיר וכל הפרמטרים שכתובים בתקנות

חזי שורצמן:  ידוע לנו על 5 חברות שמשווקות את המכשירים האלה לפי אישור משרד הבריאות, אמ"ר (אישור מכשור רפואי)

חזי שורצמן:      לסיכום, כבוד היושב-ראש, אין מודעות מספקת לנושא בקרב הרשויות המקומיות

חזי שורצמן:  בביקורים שלנו אנחנו רואים לפעמים שהמצב אינו תקין ואנחנו דורשים ומבקשים מעורבות של רשויות מקומיות וגורמים נוספים בנושא, כדי שזה באמת – ביום המיוחד הזה – יהיה בתודעה של כל עם ישראל

חזי שורצמן:  תודה

אוריאל בוסו: תודה רבה

אוריאל בוסו:  אם אנחנו מדברים מבחינת רישוי, משרד הפנים נמצא פה כחלק מההליך של תכנון ובנייה, איפה אתם נמצאים בתמונה? מה חלקכם בנושא?     

יאשי יעקב סער: יאשי סער, מנהל אגף בכיר רגולציה במנהל התכנון

יאשי יעקב סער:  הנושא חשוב מאוד וכמובן היום הזה מבורך, אין ספק

יאשי יעקב סער:  השאלה שנשאלת מבחינתנו היא לא האם צריך דפיברילטור בדירות מגורים אלא האם המקום, האכסניה, לחייב את זה היא חוק התכנון והבנייה ותקנות רישוי הבנייה

יאשי יעקב סער:  צריך להבין שאנחנו, כמי שאחראים על רישוי בנייה, יודעים שתוכנית והיתר חוק התכנון והבנייה ותקנות רישוי הבנייה עוסקים כולם בתכנון המבנה ובהקמת המבנה

יאשי יעקב סער:  הם לא עוסקים בחיים הפרטיים של המשתמש במבנה לאחר שקיבל תעודת גמר ואוכלס

יאשי יעקב סער:      נושא הרישוי עוסק בהיבטי מרחבים, צורת המבנה והיבטים של תכן, שאלו המערכות ההנדסיות והתשתיתיות שרלוונטיות להקמה ותפעול הבניין עצמו

יאשי יעקב סער:  להוסיף היום בתקנות הרישוי והבניה חובה להתקין דפיברילטור בבנייני מגורים זה בעצם לערב מין בשאינו מינו מאחר שמי שאחראי על מימוש היתר הבנייה הוא מהנדס הוועדה המקומית, הוא לוקח אחריות על ההיתר, על כל פרטי ההיתר, גם בהוצאת ההיתר וגם בסוף בתעודת גמר, וזה להטיל על מהנדס הוועדה המקומית חובה לקחת אחריות על אביזר שהוא לא מעולם התוכן שלו

יאשי יעקב סער:       אני רוצה לומר שאנחנו מציעים, על מנת כן לאפשר את ההתקנה של הדפיברילטורים בבנייני מגורים, להכניס את זה כחובה בחוק מכר (דירות) קבלנים, מאחר שזה כבר בין הקבלן מוסר הדירות לבין הרוכשים

יאשי יעקב סער:  הדפיברילטור, ככל שיימסר ע"י הקבלן, יוכל להיות מגובה גם בתקופת הבדק והנושא יישאר בין הדייר לבין הקבלן ללא צורך לערב את מהנדס הוועדה המקומית

אוריאל בוסו: תודה רבה

אוריאל בוסו:  ברשותך, בכובע שלי כאיש תכנון הרבה שנים אני אומר את חלקו של משרד הפנים בשני היבטים

אוריאל בוסו:  אתה מגיע ממנהל התכנון, אני מדבר קודם כל בהיבט של רישוי עסקים, זה חונה אצלכם

אוריאל בוסו:  ללא ספק, רישוי עסקים יכול להיות רגולטור עצום לנושא הזה באכיפת התקנות והכנסת המכלול

אוריאל בוסו:       נקודה נוספת

אוריאל בוסו:  מי כמוך יודע שבליסט של תכנון ובנייה יש פריט של כבאות ופריטים נוספים שבסוף כן מהנדס הוועדה ולשכת התכנון, ברשות המקומית או בכלל, אמונים עליהם, טרם טופס 4, תעודות גמר וכו'

אוריאל בוסו:  אנחנו צריכים להתייחס לנושא הזה כמשהו בטיחותי

אוריאל בוסו:  אפשר לקבוע פרמטרים, למשל מגדלים מעל 11 קומות, כמו שיש תקנים למעליות בבניין מעל 9 קומות

אוריאל בוסו:  אפשר להחליט מתי ואיפה, לא לכל דירה, לא לכל וילה ולא לכל דבר, אבל כן לחשוב על כך כחלק מהתכנון

אוריאל בוסו:       בסוף, כשאתה בונה בניין בעשרות מיליונים ואתה צריך לשים איזה מכשיר בכמה אלפים, וועד הבית יהיה מתודרך כיצד להפעיל את זה, זה פרט קטן

אוריאל בוסו:  ייקבעו הקריטריונים, ייקבעו הדברים שנדרשים, אבל זה יכול להציל חיים

אוריאל בוסו:  כדאי שתיקחו את זה לתשומת לבכם ותחשבו גם על הרעיון הזה

אוריאל בוסו:  אנחנו מוכנים להיות לעזר בנושא הזה

אוריאל בוסו:  משרד הבריאות ישמח לשתף פעולה

אוריאל בוסו:  אל תשללו את זה

אוריאל בוסו:  תודה רבה

חזי שורצמן: שר העבודה יואב בן צור אומר שאני אצהיר בדיון שהעיסוק בתחום הזה יעבור ממשרד העבודה למשרד הבריאות

חזי שורצמן:  אנחנו נתחיל בתהליך הזה

חזי שורצמן:  עד עכשיו אנחנו היינו אמונים על התחום הזה מבחינת האכיפה, זה עובר למשרד הבריאות

אוריאל בוסו: תודה רבה, זו בשורה של ממש

אוריאל בוסו:  אליהו שרייבר, אנחנו רוצים לשמוע את הסיפור האישי שלך

אוריאל בוסו:  בבקשה

אליהו שפייזר: שלום וברכה, אני אלי שרייבר, לפני שנה, ב-16 בינואר 2022, עברתי דום לב

אליהו שפייזר:  כמובן שזה מגיע פתאום, לא מתוכנן

אוריאל בוסו: ללא רקע קודם?     

אליהו שפייזר: ללא רקע קודם, ברוך-השם

אוריאל בוסו: אם יורשה לשאול, בן כמה אתה?     

אליהו שפייזר: בן 39

אליהו שפייזר:  לפני שנה פשוט איבדתי הכרה, דום לב, VF, כפי שזה מוגדר

אליהו שפייזר:  למזלי הרב, הייתי במרחק של עשרה מטרים ממכשיר דפיברילטור

אליהו שפייזר:  זה קרה בכניסה לבניין מגורים

אליהו שפייזר:  בקומת הכניסה גרים זוג שהבעל חובש והאישה בסטאז' של אחות סיעודית

אליהו שפייזר:  שניהם ישבו עליי והצילו את חיי

אליהו שפייזר:  אני באתי לפה בשביל לחדד את זה, לא בשבילי, לי כבר מושתל דפיברילטור בפנים - - -     

אוריאל בוסו: הבנו שעשית כמה פעולות בנושא הזה בעקבות המקרה האישי שלך, בטח בעיר שאתה מתגורר בה

אליהו שפייזר: ברוך-השם, בבית"ר עלית, בסיוע עוד כמה חברים, בשנה האחרונה הצלחנו להביא ל-50 בתי כנסת בעיר מכשירי דפיברילטור וגם ללחוץ על העירייה, כמו שאמר ידידנו ממשרד העבודה, כך שהיא גם רכשה עכשיו מכשירים ותפרוס אותם

אליהו שפייזר:  בעזרת-השם, אני מקווה שתהיה הפריסה הכי טובה, כמו שדיברתם פה, בכל בניין מגורים

אליהו שפייזר:       אני חושב שזה נדרש לא רק בבניינים עם 11 קומות אלא שהצעת החוק הזאת תביא למצב שזה יהיה בכל בניין וזה ודאי-ודאי יציל חיים

אליהו שפייזר:  לא אולי, ודאי-ודאי

אליהו שפייזר:  אם בכל בניין מגורים יהיה מכשיר זה בוודאות יציל עשרות ומאות אנשים בשנה

אליהו שפייזר:  כמו שיש תקן כיבוי אש, אפשר לעשות תקן למכשירי דפיברילטור בבניינים, לא רק ציבוריים גם בנייני מגורים

אליהו שפייזר:  אני חושב שזה בוודאות יציל חיים

אוריאל בוסו: תודה רבה

אוריאל בוסו:  זה חשוב מאוד

אוריאל בוסו:  רפואה שלמה ושמור על עצמך

אליהו שפייזר: עוד משהו קטן

אליהו שפייזר:  מאוד שמחתי לשמוע שלמד"א יש פטור ממסים

אליהו שפייזר:  למיטב הבנתי, איחוד הצלה, יד שרה וכל הארגונים האלה משלמים מע"מ ומס יבוא על כל המכשירים הרפואיים, כולל הדפיברילטור

אליהו שפייזר:  זה נלקח מכספי תרומות של הציבור, שאנשים תורמים למען ציוד רפואי, ולא הגיוני ש-20% מהכסף ילך למיסים

אליהו שפייזר:  אנחנו יכולים להגביר ב-20% את המכשור והציוד הרפואי מציל החיים

אוריאל בוסו: תודה רבה

אוריאל בוסו:  חשוב מאוד

אוריאל בוסו:  ד"ר אלי יפה, מד"א, בבקשה

אליעזר ליבנה: תודה רבה, כבודו, על הדיון החשוב הזה

אליעזר ליבנה:  ביום מאתגר כזה זה לא פשוט וזה בהחלט דבר שהוא מאוד חשוב

אליעזר ליבנה:  יש לנו מצגת קצרה

אליעזר ליבנה:  יש במדינת ישראל, לפי ההערכה שלנו, למעלה מ-20,000 מכשירים

אליעזר ליבנה:  מתוך 20,000 המכשירים האלה, כ-10,000 נמצאים ומאוכנים במערכת השליטה והבקרה, והדבר הזה מאוד חשוב

אליעזר ליבנה:       צריך לזכור, יש שרשרת הישרדות

אליעזר ליבנה:  ברגע שאדם מתמוטט ומישהו ראה שהוא התמוטט יש מספר צעדים שצריכים לעשותם – וזה בכל העולם, שרשרת ההישרדות הזאת היא לא ישראלית, למרות שבישראל יש עוד טריק נוסף – שרשרת ההישרדות הזאת מתחילה באבחנה שאכן מדובר במצב מסכן חיים, חיוג 101, תורן המוקד, שהוא פרמדיק או חובש, נותן הנחיות, בין היתר לעיסויי לב, ומיד לאחר מכן להביא את הדפיברילטור

אליעזר ליבנה:      ברגע שלתורן המוקד יש במערכת השליטה והבקרה את מיקומו של הדפיברילטור הקרוב ביותר למקום האירוע וזה קופץ לו, במקביל להזנקת הצוותים, הכוננים וכל יתר האינסטנציות, הוא מבקש ממי שנמצא שם ללכת ולהביא את הדפיברילטור

אליעזר ליבנה:  לכן איכון הדפיברילטור הוא מהותי

אליעזר ליבנה:  פריסת הדפיברילטורים בישראל נעשית כמובן בשיתוף עם מפעל הפיס - - -     

אוריאל בוסו: יש דוכנים וגם הדרכה טלפונית

אוריאל בוסו:  הייתי אצלכם במרכז והתרשמתי מהנושא הזה

אליעזר ליבנה: אנחנו מדברים על שלושת השלבים הראשונים

אליעזר ליבנה:  פה בישראל, צריך לזכור שעוד לפני האמבולנס יגיעו כוננים והדבר הזה גם הוא חשוב מאוד

אליעזר ליבנה:  אלה השלבים הראשונים

אליעזר ליבנה:  תורן המוקד יכול לראות על המפה היכן הדפיברילטורים, יש לו עוד שכבה, וברגע הזה הוא יכול לכוון ולהביא את האדם אל הדפיברילטור הקרוב ביותר ולהציל חיים

אליעזר ליבנה:       בשקף הבא אתן לכם סיפור, מקרה, בשנייה אחת

אליעזר ליבנה:  בן 43 התמוטט בשוק הכרמל

אליעזר ליבנה:  בשוק הכרמל יש מפעל הפיס ושם באמת נתנו לו שוק חשמלי

אליעזר ליבנה:  ניתנו לו שלושה שוקים חשמליים עוד לפני שהאמבולנס הגיע

אליעזר ליבנה:  מיקום מדויק, מצב מסכן חיים, מיד מזניק את הצוותים הקרובים, כולל הכוננים

אליעזר ליבנה:  היא מאמתת שיש ביצוע עיסויי לב ומבקשת להביא דפיברילטור

אליעזר ליבנה:  מיקום הדפיברילטור הוא 200 מטר מהמקום, מישהו רץ, מביא ושימו לב שתוך דקה וחצי מתחילת השיחה הוא מקבל שוק

אליעזר ליבנה:  פתיחת הארון מרחוק – היא פותחת לו את המיקום – דקה וחצי מרגע החיוג החולה מקבל שלושה שוקים, אחד אחרי השני, לפי כמובן המכשיר

אליעזר ליבנה:  המכשיר עושה את זה, כמו שאמר רופא הכנסת, באופן אוטומטי

אליעזר ליבנה:       נעבור לשקף הבא

אליעזר ליבנה:  אני רוצה להזכיר, אנחנו פורסים הרבה מאד דפיברילטורים בשיתוף משרד הבריאות, בשיתוף עם משרד הנגב והגליל, וכמו שאמרתי, גם עם מפעל הפיס, עם הרשויות המקומיות, ואנחנו חושבים שבסוף-בסוף צריך לעשות כמה שיותר ולקבוע תקנים, גם בבתים רבי קומות, גם בשטחים ציבוריים, וכמובן שכל הדפיברילטורים האלה יעוגנו במאגר לאומי שיהיה זמין לתורן המוקד בזמן אמת

אליעזר ליבנה:  בסוף מי שיידע להנחות את הציבור שנמצא כל כך בלחץ ברגע הנוראי הזה זה תורן מוקד מקצועי שיש לו זמין, מול העיניים, את מיקום הדפיברילטור הקרוב

אליעזר ליבנה:  תודה רבה לכולם

אוריאל בוסו: תודה רבה לך, ד"ר אלי יפה, על עבודת הקודש שאתם עושים

אוריאל בוסו:  ללא ספק חשוב מאוד

אוריאל בוסו:  אנחנו נוודא, כמו שאמרתם – אני גם אקריא את זה בסיכום – א', שיהיה מידע על כל הדפיברילטורים שנמצאים, בין ברשויות, בין מפעל הפיס, בין בבניינים ועסקים, שזה בסוף יגיע למאגר אחד

אוריאל בוסו:  משרד הבריאות, בבקשה

מירי כהן: מירי כהן, משרד הבריאות

מירי כהן:  תודה רבה על הדיון החשוב הזה

מירי כהן:  אני חושבת שעצם קיום הדיון גם הוא חלק מהגברת המודעות

מירי כהן:  כפי שנאמר, ואנחנו רואים את זה וגם במחקרים שנעשו בעולם, אם בוצעה החייאה באדם שקיבל דום לב ע"י עובר אורח לפני שהגיעו צוותי ההצלה, סיכוייו להישרדות הם יותר מפי שניים

מירי כהן:  לכן צריך לשים דגש ופעילות מאוד ממוקדת בהרחבת המענה ע"י מי שנמצא ליד, עוד לפני הגעת הצוותים הרפואיים, כי בסופו של דבר אי אפשר לשים אמבולנס ואי אפשר לשים כונן מתחת לכל בית, ליד כל מקום, במרחק של כמה מאות מטרים, אבל הציבור תמיד נמצא, אם זה במרחב הציבורי ואם זה בבתים

מירי כהן:  לכן שם צריך להיות הדגש ושם הסיכוי הגדול להציל חיים

מירי כהן:       נעשו פעולות במהלך השנים, וכבר נאמר החוק להצבת מכשירי החייאה שעבר ב-2008, בהתאם להמלצות המועצה הלאומית למחלות לב וקרדיולוגיה של משרד הבריאות

מירי כהן:  הם שהמליצו וגם קבעו את המדדים היכן זה צריך להיות, באיזה מקומות וכו'

מירי כהן:  אגב, באותן המלצות לא היו בתי ספר ולכן החוק לא חייב בתי ספר, כי הסיכוי לתלמיד או למי שנמצא בבית ספר לחטוף דום לב הוא הרבה יותר נמוך

אוריאל בוסו: מה עם הצוות?     

מירי כהן: החוק קבע 500 אנשים, מקום ציבורי

מירי כהן:  500 איש אך לא צוות בתי ספר, אבל בהמשך גם זה תוקן ויש חוק, שנעשה ביוזמה של חבר כנסת מרגי, שהיה אז יושב-ראש ועדת החינוך, להכניס מכשירי החייאה גם בבתי ספר

מירי כהן:  כלומר, גם כאן הפער הזה צומצם ועל כך אנחנו מאוד מברכים

מירי כהן:       כפי שנאמר, במקומות ציבוריים ישנם, מקומות ציבוריים מוסדרים

מירי כהן:  יש איתם בעיות – לא כולם מדווחים, לא כולם שמים, לא כולם יודעים איפה הם וכו', צריך לשפר את זה, אבל החוק קיים ואני מקווה שצעדים שייעשו, אם זה ע"י העברה למשרד הבריאות, כפי ששמענו כרגע – שר העבודה הוא גם ממלא מקום שר הבריאות, אז זה בשני כובעים, אנחנו כמובן נעשה שיעורי בית אחר כך במשרד - - -     

אוריאל בוסו: ברור, צריך להבין את המשמעות, כי בסוף למשרד העבודה יש פקחים, למשרד הבריאות יש פחות

מירי כהן: בהחלט אנחנו מבינים את הרציונל בדברים האלה

מירי כהן:  אחד הדברים – וראינו את הפעילות שנעשית היום, שאני מאוד מברכת עליה ומאוד גאה בה – זה בעצם פריסת מכשירים במרחב הציבורי

מירי כהן:  אני גאה לומר שזו הייתה יוזמה שלנו בכובעי הקודם כמנהלת שירותי ההצלה במשרד הבריאות, פרויקט שראינו שנעשה בווינה ורצינו לעשות גם בארץ, לייבא אותו לארץ, לשים את זה במרחב הציבורי, באמצע רחובות, לא רק בתוך מבנים, לא רק במה שמחויב בחוק

מירי כהן:       זה פרויקט שעבדנו עליו מעל שנתיים יחד עם מד"א ועם עיריית רמת גן כדי לבנות את המודל, את הפיילוט, שמציבים את זה במרחב הציבורי אבל פותחים את זה מרחוק

מירי כהן:  המוקד מאתר את האירוע ואם יש מכשיר בקרבת מקום הוא אומר לאדם שנמצא ליד מי שחטף את דום הלב – כי אי אפשר לעזוב את מי שחטף את דום הלב, צריך להתחיל בפעולות החייאה – ללכת ולאתר

מירי כהן:  הוא מכוון אותו למכשיר ההחייאה שנמצא באמצע הרחוב, באיזשהו מקום סגור, והמוקד פותח לו אותו מרחוק

מירי כהן:  לבנות את הטיפוס הזה לקח לנו יותר משנתיים

מירי כהן:  למזלנו ולשמחתנו, יום אחרי שחנכנו את המכשיר הזה זה צמח כמו פטריות אחרי הגשם וכל הרשויות במדינת ישראל פנו, כולן רוצות את זה ואני גאה לומר שהיום מאות, אם לא אלפי, מכשירים כאלה פרוסים ברחבי המדינה

מירי כהן:       יש גם פרויקט שמשרד הבריאות עושה יחד עם מד"א במאות ישובים, שמנו ערכה מצילת חיים במאות ישובים בפריפריה

מירי כהן:  בדקנו כל מיני קריטריונים, כמו מרחק, פריפריה, מצב סוציו-אקונומי וכו', ומשרד הבריאות יחד עם מד"א מימן במצ'ינג ערכה מצילת חיים

מירי כהן:  ערכה מצילת חיים אלה שני פריטים קריטיים: אחד זה דפיברילטור והשני זה מזרק אפיפן – שאנחנו לא מדברים עליו כרגע אבל גם הוא מאוד מאוד חשוב

מירי כהן:  זה נמצא במעל 200 ישובים, עם כוננים שמחוברים ואם צריך מזניקים

מירי כהן:  דבר מאוד חשוב

מירי כהן:       העלו כאן את סוגיית המיסוי וכו', הלוואי שיהיו פה הקלות, גם לציבור, למי שירכוש את זה

מירי כהן:  אני לא משרד האוצר, אני לא יכולה לדבר בשמם, אבל כל צעד כזה שינגיש ויוריד את העלויות הוא מבורך

מירי כהן:  לגבי הצעת החוק שדיברתם עליה, לגבי הרשויות, בזמנו גם אני נפגשתי עם חבר הכנסת מרגי, שיזם הצעת החוק באחת הכנסות הקודמות, אז עלתה השאלה איפה שמים את זה, האם בכל מבנה, וההצעה הייתה, נדמה לי, כל בניין שיש בו 32 דירות

מירי כהן:  אפשר לקבוע מדדים סבירים ואז העלויות אינן גבוהות

מירי כהן:      במרחב הציבורי יש, במקומות עבודה וכו', אבל אם נבדוק  נראה שרוב שעות היממה אדם נמצא בבית, אם זה בסופי שבוע, שעות הערב ואחר הצהריים

מירי כהן:  לכן הסיכוי לחטוף דום לב הוא יותר גבוה מבחינה סטטיסטית כשהוא נמצא בבית

מירי כהן: , ולכן חייבים גם להנגיש את זה במקומות במרחב הביתי

אוריאל בוסו: חשוב מאוד

אוריאל בוסו:  אפרופו יוזמות, הנה אני בדיוק מקבל הודעה שביוזמת יושב-ראש המועצה הדתית נהוראי לחיאני בצפת יותקנו 15 מכשירי דפיברילטור מצילי חיים, כולל ארון והתקנה, בבתי כנסת ומקוואות ברחבי העיר

אוריאל בוסו:  אנחנו גם קוראים מכאן לשר לשירותי דת, הרב מיכאל מלכיאלי, לחשוב על מיזם משותף של כלל המועצות הדתיות בארץ, בתי כנסת, מקוואות, מקומות שאנשים נמצאים שם שעות

אוריאל בוסו:       ליהי קורין, מיזם "שמים לב", בבקשה

ליהי קורין: תודה רבה

ליהי קורין:  אני אתחיל בשאלה לכל הנוכחים כאן שאינם צוותי הצלה: בן-אדם מתמוטט, חברים, מה אנחנו עושים? יש לנו 4 דקות עד לנזק מוחי

ליהי קורין:  עוד מעט תעלה כאן תמונה של אבא שלי, שבסיפור שלו הנושא הזה לא עבד בגלל הזמן שלקח לחבר אליו את המכשיר

ליהי קורין:  למרות שהיה מכשיר לידו, הוא היה גבוה מדי ולצערי הוא כבר לא אתנו היום

ליהי קורין:       אני אתחיל בכך שאני מאוד שמחה ומתרגשת להיות כאן

ליהי קורין:  המסורת ממשיכה, אני מכירה המון מהנוכחים כאן וזה פשוט מטורף

ליהי קורין:  מירי, מד"א, איחוד, משטרה, רופא הכנסת, באמת כולם ביחד מתאגדים לטובת המטרה החשובה הזאת

ליהי קורין:  אני אגיד שכל דחיפה של הנושא מעלה מודעות ואולי תעזור להזיז קצת את התקיעות

ליהי קורין:       אני אתחיל בלהודות לכל השותפים שאימצו את המיזם החשוב הזה: מפעל הפיס, שלצערי לא הצליחו להגיע אבל נחושים לקדם את מטרת עליית השרידות בקהילה, שהיום היא מאוד נמוכה ויש הרבה לאן לשאוף, והמהלך שמובילים בצבא, בביתנים שלהם, לגמרי מצילים חיים; מד"א, שהשנה הרחיבו את הפעילות שלהם, יפרסו 200 עמדות ברחבי הארץ, ישלבו את המתנדבים שלהם בכל בתי הספר ובעצם מייצרים כאן אימפקט חינוכי כפול כי מתנדבי מד"א בתוך בתי הספר ידריכו את החברים שלהם; איגוד הקרדיולוגים – איציק פה, הנציג – מרכז שלטון מקומי וצה"ל

ליהי קורין:  ניתנה הוראת רמטכ"ל למהלך הזה של עצירת הפעילות ביום הזה, בכל בסיסי צה"ל יהיו הדרכות לכלל החיילים, זה מטורף

ליהי קורין:  פרטנרים מדהימים שנרתמים לנושא הזה כדי להרים את המודעות

ליהי קורין:       אנחנו פה ממש בכל הכוח בשנה השנייה

ליהי קורין:  רוב מי שיושב כאן מכיר אותי ואת הסיפור אבל לטובת מי שלא אני אגיד בקצרה: אבא שלי, דוד קורין, יום בהיר אחד התמוטט במקום העבודה שלו, מישהו הניח לידו מכשיר ולא חיבר

ליהי קורין:  אבא היה שנתיים ללא הכרה ושנה שעברה הוא נפרד מאתנו, ממש חודש לפני יום המודעות

ליהי קורין:  השאלה "למה לעזאזל הוא לא חובר בזמן?" העסיקה אותי הרבה ולמעשה עד היום אני מרגישה שהגבול בין טרגדיה לנס היה מאוד מאוד דק

ליהי קורין:  אבא שלי שרד, היו שנתיים שהלב שלו המשיך לעבוד, זה פשוט מצמרר, המציאות עלתה על כל דמיון

ליהי קורין:  בן-אדם שהלב שלו עובד אבל הוא לא היה אתנו באמת ולא הייתה אתו תקשורת

ליהי קורין:  כל רגע שהוא פתח את העיניים הייתה ציפייה שאולי הפעם משהו יצליח לקרות, שאולי המוח יעשה איזשהם חיבורים וההכרה תשוב

ליהי קורין:       אני לא מאחלת את הסיטואציה הזאת לאף אחד והחשבון שיש לי עם אלוהים ארוך, אבל לקחתי תקופה מסוימת עם עצמי עד שהצלחתי לצאת מהסיפור הפרטי שלי ולהבין שיש פה בעיה גדולה יותר, יש פה בעיה בתודעה הציבורית, או באי התודעה הציבורית, למכשירים, וחייבים לעשות משהו ולשנות מציאות

ליהי קורין:  התובנות האלה הביאו אותי, ביחד עם עוד כמה חברים – יושב לידי אריאל חסידים, שהוא זה שהקים את האפליקציה "איפה דפי" והוא ירחיב על כך, גל פלד, תום, אח שלי, שני, ניצן, מעיין זוסמן – להקים את המיזם, שעוד רבים שותפים לו, אנשים פרטיים שזה קרה להם, שהם חלק מארגונים שמקדמים את הנושא הזה, כדי שקודם כל המכשירים יהיו, אחר כך נדע איפה הם ואיך משתמשים בהם, ושמציג לא צריך להיות רופא ויש בכוחו להציל חיים

ליהי קורין:       אז אני פונה אליך, יו"ר ועדת הבריאות, שתסתכל לי בעיניים, אוריאל, ממש ממש עכשיו, ושהנושא ייכנס לך ללב באמת

ליהי קורין:  אנחנו פה בדיון ורחוקים טיפה מהסיטואציה, אבל בסוף זה ממש צריך לשבת בלב של אנשים, בלב שלך ושל כל הממשלה הזאת, ולדאוג שייעשה פה שינוי ושתהיה הסדרה של הנושא על כל חלקיו, על כל המישורים שלו

ליהי קורין:  הרבה תודה, שהמודעות רק תמשיך ושנמשיך לקיים כאלה ימים

אוריאל בוסו: תודה לך

אוריאל בוסו:  נקווה שאבא נפטר אך שהוא לא קורבן חינם, שלפחות מההסתלקות נצליח להציל אנשים אחרים

ליהי קורין: זה טיפולי בשבילי

אוריאל בוסו: ד"ר אריאל חסידים, מקים המיזם והאפליקציה, בוא תספר בתמצות

אריאל חסידים: שלום רב, ד"ר אריאל חסידים, יש לי תואר שני בבריאות הציבור ומינהל מערכות בריאות

אריאל חסידים:  אני בא דווקא בתור אזרח שנודע לדבר ונהיה פריק של נושא הדפיברילטורים והפערים שחסרים כדי שהוא יעבוד יותר טוב

אריאל חסידים:  אני מייצג איתי גם את מי שהיה איתי כל הדרך, אבל גם עוד כ-50,000 משתמשים, אנשים שהם כמו סוכנים, מסתובבים בכל הארץ ורושמים את הדפיברילטורים בשכבת מפה חברתית שכולם מבינים שזה מה שצריך, שזה מה שחסר

אוריאל בוסו: אני הורדתי כבר את האפליקציה "איפה דפי", אני קורא לכולם גם כן להוריד אותה

אריאל חסידים: מתוקף זה אני בא

אריאל חסידים:  אני אתחיל עם הנושא שדיברתם עליו, על החשיבות היכן האחריות על הדבר הזה צריך לשבת

אריאל חסידים:  הנושא של מדיניות פריסת דפיברילטורים נגישים במרחב הציבורי זה נושא מובהק של בריאות הציבור

אריאל חסידים:  הנושא הזה באקדמיה נקרא PAD programs

אריאל חסידים:  זה מושג שארגון הלב האמריקאי כבר ב-95' טבע

אריאל חסידים:  זה נושא שיותר משהוא בריאות הציבור ויותר משהוא שייך לניהול מערכת בריאות, הוא נושא של כלכלת בריאות

אריאל חסידים:  יש בו משאבים מוגבלים, בסוף צריך להבין איפה הם עושים את האימפקט הכי משמעותי ומתוך זה עובדים כשניגשים לדברים האלה

אריאל חסידים:      כשאני רוצה לדבר על האימפקט אני רוצה להדגיש את נושא הנגישות

אריאל חסידים:  הנגישות של המכשיר חשובה יותר מהכול

אריאל חסידים:  מירי כבר אמרה שעובר אורח שמחליט באופן ספונטני על דעת עצמו ללכת להביא דפיברילטור נמצא יעיל פי שניים מאיש ההצלה, כי הוא פשוט יותר קרוב

אריאל חסידים:  זה מחקר מאוד גדול

אריאל חסידים:  עוד מחקר ממש גדול שעשו – שילבו המון אירועי לב ובדקו מה הנתון שמקושר הכי לשרידות חודש אחרי האירוע

אריאל חסידים:  הנתון שנמצא הכי משמעותי זה המרחק לדפיברילטור הנגיש הקרוב

אריאל חסידים:  כשזה היה מתחת ל-100 מטר זה היה 37%, כשזה היה בין 100 ל-200 מטר זה היה 22%, וכזה היה מעל 200 מטר זה היה 12%

אריאל חסידים:  אז מכשיר נגיש במרחקים קרובים זה מה שבסוף חשוב

אריאל חסידים:      כשאני מדבר על הנושא הזה, אני חושב שאם מגיעים מנקודת הנחה שזה נושא של בריאות הציבור, נושא של כלכלת בריאות, זה צריך לשבת במשרד הבריאות ומשרד הבריאות צריך לעשות את הסדר הזה

אריאל חסידים:  יותר מכל, כדי להנגיש אותם, חסר רישום, כי יש המון המון דפיברילטורים, כ-20,000, במרחב הציבורי שהם פשוט לא מועילים לאף אחד כי אף אחד לא יודע איפה הם

אריאל חסידים:  כשאנחנו התחלנו את הרישום – זה היה לפני 7 שנים – לא היה שום דפיברילטור שהיה ידוע איפה הוא נמצא, לפחות לא לציבור

אריאל חסידים:       כשהתחלנו למפות פתאום גם עלו הבנות, למשל לגבי בתי תפילה – אנשים מתחילים להציב בבית הכנסת ובמסגדים

אריאל חסידים:  זה משהו שעלה מהשטח

אריאל חסידים:  אנשים מעלים דפיברילטורים מהסלון שלהם, מהמטבח שלהם

אריאל חסידים:  זה הופך להיות דפיברילטור שזמין לסביבה הקרובה שלהם בקהילה, בבניין, בבניין ליד

אריאל חסידים:  כלומר, בלי רישום ובלי סדר בדבר הזה אי אפשר לעשות את האימפקט

אריאל חסידים:  בשורה הסופית אני חושב שצריך רישום מסודר

אריאל חסידים:       עלה בנושא שנה שעברה, ובטח יתחברו אלי פה, שכבר ראוי שיעשו רישום מסודר, ואם כבר אז גם נוסיף רישום של דומי לב

אריאל חסידים:  אם אנחנו כבר משקיעים את הכסף בהצבה, משקיעים את הכסף ברישום, אז כדאי גם שנדע כמה אנחנו מצליחים וכמה אנחנו פחות מצליחים ואיפה אנחנו יכולים להשתפר

אריאל חסידים:  אני רוצה להדגיש בשורה הסופית את האימפקט של הדבר הזה – אם להציב 200 דפיברילטורים עולה מיליון שקל אז ב"איפה דפי" נוספו 3,000 דפיברילטורים בשנה האחרונה

אריאל חסידים:  3,000 דפיברילטורים שעלה אפס שקל להנגיש אותם כי הם כבר קיימים, ואנחנו רואים שיש 20,000

אריאל חסידים:  אז צריך להשקיע מאוד ברישום הזה בצורה סדורה מאוד בעיניי

אוריאל בוסו: תודה רבה

אוריאל בוסו:  ד"ר יצחק ביטון, נציג האיגוד הקרדיולוגי

יצחק רבין: תודה רבה ליושב-ראש הוועדה ותודה רבה לליהי, שתמיד דואגת לעשות את הדיון הזה ביום ההולדת שלי אבל זה רק סמלי

יצחק רבין:  כשהתכוננתי לוועדה היום עברתי במחלקה אצלנו, בהדסה עין כרם – אני רופא בכיר שם, מומחה להפרעות קצב – ושם שכבו, במיטה ליד מיטה, ילדה בת 14, שאיחוד הצלה הגיעו אליה תוך פחות מדקה, נתנו לה מכת חשמל, הצילו את חייה והיא הלכה הביתה מאושרת עם ההורים שלה, ולידה בחור צעיר בן 22, תושב מזרח העיר, שלא הגיעו אליו עם דפיברילטור בזמן והוא יצא עם נזק מוחי

יצחק רבין:  אני ראיתי את ההורים שלו ממררים בבכי ושאלתי את עצמי בעצם למה שנה אחרי שעשינו את הוועדה הקודמת אנחנו עדיין בכלל במצב הזה

יצחק רבין:       אני חייב להגיד שאני אני מאוד מאוכזב כי אנחנו מדברים פה עם נציגים של משרד הפנים ונציגים של משרד הכלכלה וכל אחד אומר שהבעיה לא חונה אצלו במשרד, אבל הבעיה חונה אצל כל אחד ואחד מהבתים שלנו

אוריאל בוסו: אנחנו נדאג לתכלל את זה

יצחק רבין: אנחנו צריכים לריב מי ייקח את הנושא הזה אליו, לאחריותו

יצחק רבין:  אנחנו לא צריכים לחפש מי לא יעשה את זה

יצחק רבין:  אני רוצה להגיד לכם שהבעיה הזאת לא נגמרת בשנייה שנתנו את השוק

יצחק רבין:  אני מקבל את המטופלים האלה אחרי זה אלי למחלקה, ואנחנו משתילים להם דפיברילטורים ויודעים להציל את האנשים הללו - - -     

אוריאל בוסו: הנזק למדינה הוא הרבה יותר גדול מאשר התשלום על הצבת דפיברילטורים

יצחק רבין: לשם אני בדיוק מכוון, כי בן-אדם שיוצא עם נזק מוחי עולה למדינה – לא שאני מודד בכלל בריאות בכסף, אבל עלות הסיעוד ועלות השמת אנשים במוסדות כאלה היא עצומה אל מול החיסכון שאולי יכול להיות

יצחק רבין:  ולא יקרה אסון גדול אם המדינה תוותר על 17% מע"מ כדי לתת את המכשירים האלה - - -     

אוריאל בוסו: וגם אם הוא חלילה נפטר בסוף, זה גם את הנזק, היתומים, קצבת שארים וכו'

יצחק רבין: אני רוצה להגיד לכם שיש עוד מעגל שאנחנו לא מסתכלים עליו, יש את מעגל החיים הנוסף, אני רוצה לספר לכם על משפחה, על חייל צעיר שהגיע, ולשמחתי הצלחתי להציל את חייו, אבל אז גילינו פגם גנטי והצלנו לפחות עוד עשרה מבני משפחתו, ששניים מהם היו לוחמים ביחידות מובחרות והייתה איזושהי מחלה שיכלה להתפרץ בכל רגע, חס וחלילה

יצחק רבין:       אז המעגלים האלה לא מסתיימים ברגע הזה שנתנו את מכת החשמל – וצריך לחשוב על מכת החשמל בתור משהו פשוט, שככל שיותר אנשים יידעו שזה בסך הכול מכשיר ששמים על החזה והוא בעצם אפס מאמץ, באמת אפס מאמץ כי הוא יודע לתת את מכת החשמל לבד – זה מעגלים שלמים של הצלת חיים ומשפחות שלמות שיכולות להינצל או להיהרס על החלטה של רגע

יצחק רבין:  זה קצת כמו ארון חשמל, שאם השלטר נופל ואתה לא מרים בזמן את הכפתור חזרה, אתה יכול לעשות נזק לכל המכשירים בבית, אבל בשנייה שהגעת ונתת את מכת החשמל הזו אתה מאפשר הצלת חיים

אוריאל בוסו: תודה רבה על הדברים החשובים

אוריאל בוסו:  עלא סמארה, מנהל תחום החברה הערבית, איחוד הצלה

עלא סמארה: שלום כולם, אני פרמדיק מזה 20 שנה, פרמדיק אזורי של סניפים בחברה הערבית של איחוד הצלה

עלא סמארה:  יש לנו כמה סניפים ואני מנהל שם את תחום החברה הערבית

עלא סמארה:  אני מכיר היטב את החברה, אני מכיר את הקשר שלה לתחום הצלת חיים, היחס שלהם גם לתחום החשוב הזה

עלא סמארה:  אני יודע גם שהמודעות בנושא המדובר לוקה בחסר

עלא סמארה:       אם אנחנו מדברים כבר ספציפית על נושא הדפיברילטור, המודעות היא מאוד חלשה, שואפת כמעט ללא קיימת בכמה אזורים בחברה הערבית, כפרים ערביים, ערים וכו', לכמה שהדבר הזה חשוב, כמה יכולים להציל חיים ובכלל איך נראה הדבר הזה שנקרא דפיברילטור

עלא סמארה:  לכן צריכים לשים את הנושא הזה במקום גבוה, להניח אותו במדף עליון, ולא רק במדף העליון אלא מעל כל ערימת הניירת שיש לנו במשרד

עלא סמארה:  מדובר בהצלת נפש, הצלת חיים מידית, וזה מוכח כהצלחה גדולה, כולם יודעים את זה

עלא סמארה:       אני מדבר ממקום שקרוב מאוד לחברה הערבית, אני עובד ופועל איתם למען הצלת חיים ואני שם

עלא סמארה:  הסטטיסטיקה היא אחרת לגמרי

עלא סמארה:  פה באמת הדגש

עלא סמארה:  אנחנו נשנה את זה לטובה

עלא סמארה:  איחוד הצלה הרים את הכפפה מזמן ולכן אני כאן, בכדי לגעת גם בנושאים אלה וכמובן לשנות את הסטטיסטיקה הזאת, לעשות אותה הרבה יותר טובה

עלא סמארה:  איחוד הצלה בפריסה ארצית מרבה במדריכים וכוננים על מנת להעלות את המודעות בחברה

עלא סמארה:  תודה

אוריאל בוסו: תודה רבה

אוריאל בוסו:  מעיין זוסמן, בזום, בבקשה

מעיין זוסמן: שלום לכולם

מעיין זוסמן:  תודה רבה שהזמנתם אותי להשתתף גם השנה ואני מתנצלת שלא יכולתי להגיע ולהיות שם פיזית אתכם

מעיין זוסמן:  למי שלא מכיר, שמי מעיין זוסמן, אני אלמנתו של ד"ר אורן זוסמן, שנפטר בנסיבות טרגיות, אני אגיד אפילו אבסורדיות, בינואר 2019, לפני קצת יותר מארבע שנים

מעיין זוסמן:  אורן היה קרדיולוג צעיר, מבריק, מבטיח, היה חוקר, ומעל הכול הוא היה בן הזוג שלי 17 שנה ואבא לשלושת הילדים הקטנים שלנו, שהיו בני 6, 4 ו-10 חודשים בלבד כשאורן מצא את מותו

מעיין זוסמן:      בינואר 2019 אורן הגיע ליום עבודה סטנדרטי, צנתר מטופל וברגע בו הוא נכנס לחדר סגור הוא עבר דום לב פתאומי

מעיין זוסמן:  למעשה אני חושבת שאורן הוא דוגמה ברורה ומובהקת לאנשים שהוא עצמו תיאר וטיפל בהם שאין סימנים מקדימים

מעיין זוסמן:  אורן היה ספורטאי, רזה, לא מעשן, לא שותה, עם מודעות מאוד מאוד גבוהה, וברגע הגרוע ביותר, כמו שתאר הקרדיולוג קודם, השלטר ירד והלב שלו הפסיק לפעום

מעיין זוסמן:  אורן שהה כחצי שעה ככל הנראה בחדר סגור, לאחר מכן ביצעו פעולות החייאה אגרסיביות ועברנו 5 ימי גיהינום שבהם נאבקנו על חייו

מעיין זוסמן:  הוא היה מחובר למכשיר אקמו, לצד המטפלים שלו, כאשר הרופאים שלו הם המנהלים שלו, העמיתים שלו

מעיין זוסמן:  תסריט שבאמת השטן בעצמו לא יכול היה לכתוב

מעיין זוסמן:       מעבר להיותו קרדיולוג, חוקר, אבא, אורן עסק לא מעט בלנסות להנגיש את עולם בריאות הציבור והיה לו חשבון טוויטר מאוד פעיל, עם הרבה מאוד עוקבים, פוליטיקאים, עיתונאים

מעיין זוסמן:  בחודש האחרון לחייו אורן התחיל לעסוק בדפיברילטורים במרחב הציבורי וביקש מקהל העוקבים שלו לצלם את הדפיברילטורים שהם ראו

מעיין זוסמן:  היו מעט מאוד באותה נקודה

מעיין זוסמן:  זה בעצם מוביל אותי לפרויקט שהוקם בשיתוף פעולה עם מד"א, מפעל הפיס שהצטרפו, מספר חודשים לאחר מותו של אורן

מעיין זוסמן:       התחלתי ללמוד את הנושא, הבנתי שבארץ עוברים 10,000 איש בשנה דום לב

מעיין זוסמן:  הייתי שמחה אם תעצרו שנייה ותחשבו על המספר הזה: 10,000 איש בשנה עוברים דום לב

מעיין זוסמן:  מתוכם 300 אנשים יחיו עם נזק מוחי, כמו אבא של ליהי, שדיברה קודם, עוד 300 יחיו כי הם זכו לקבל מכת חשמל כארבע דקות או פחות אחרי שעברו את דום הלב, והשאר ימותו

מעיין זוסמן:      ממודלים שהכרתי במעט מאוד מקומות סביב העולם, אני אגיד שנכון להיום אנחנו אפילו מתקדמים בעולם במצב של הצבת עמדות החייאה במרחב הציבורי

מעיין זוסמן:  אפשר למנוע כ-60% מהמקרים האלה

מעיין זוסמן:  זאת אומרת, 6,000 איש בשנה יוכלו לזכות בחיים שלהם אם יהיו עמדות החייאה במרחב הציבורי, זאת אומרת דפיברילטורים שמוצבים

מעיין זוסמן:  אנחנו לא צריכים את דפיברילטור בכל בית, אנחנו לא צריכים דפיברילטור בכל בניין, אנחנו צריכים דפיברילטור במרחק 300-400 מטרים בין בניין לבניין

מעיין זוסמן:       הפרויקט הזה דרש מהמומחים של מד"א המון המון למידה, היכרות עם טכנולוגיה שתאפשר למכשירים להתקיים גם בגשם, גם בשמש

מעיין זוסמן:  היו כל מיני ניסיונות קודמים, לא דרך הפרויקט, להצבת מכשירים שלא צלחו, ובעצם התהליך היום עובד בצורה מתאימה, חלקה, וכבר ניצלו כמה וכמה אנשים, אפילו מאז הוועדה האחרונה שהייתה

מעיין זוסמן:       יש היום, יחד עם עמדות מפעל הפיס, 1,500 עמדות שמוצבות במרחב הציבורי

מעיין זוסמן:  כל העמדות הן פרי עבודה מאוד מאוד מאומצת שלי יחד עם מד"א, פניה לרשויות – נאמר פה קודם שהרשויות קפצו על ההצעה, הלוואי וזו הייתה המציאות

מעיין זוסמן:  אנחנו פונים, מתחננים, מעודדים ומד"א מציעה תהליך של מצ'ינג, אין פה קפיצה על המציאה, יש פה ניסיון נואש לגייס כספים, גם מהציבור

מעיין זוסמן:  אנחנו גייסנו מעל מיליון שקל מהציבור בגיוס המונים

מעיין זוסמן:  ועוד פניה לחברות, לרשויות, "ארומה", "דור אלון" והרבה מאוד חברות שהצטרפו, והלוואי ויצטרפו עוד

מעיין זוסמן:      אז יחד עם השמחה האדירה ממקרי ההצלה שכן היו, יש פה תסכול מאוד מאוד גדול, כי עדיין אלפי אנשים בשנה לא ניצלים

מעיין זוסמן:  חשוב לי להדגיש, אם היו לנו במרחב הציבורי מספיק עמדות לא היה לנו צורך בהכשרה, לא היה לנו צורך במודעות, לא היה לנו צורך אפילו בפיקוח

מעיין זוסמן:  יש צורך לחייג 101

מעיין זוסמן:  התהליך קיים, הוא עובד

מעיין זוסמן:  האנשים שהצילו את האנשים שכבר ניצלו עשו את זה בלי הכשרה, בלי ידע, ואפילו מבלי לדעת שיש דפיברילטור שם מעבר לפינה

מעיין זוסמן:  התהליך עובד בצורה עד כדי כך חלקה ועד כדי כך חכמה

מעיין זוסמן:      כולכם יושבים כאן אבל בבית שלכם, בקהילה שלכם, יקירכם, הרבה מאוד מהם נמצאים במרחק דקות ארוכות ויקרות מדי ממכשיר החייאה

מעיין זוסמן:  אנחנו ידענו, ואנחנו יודעים, לעשות דברים מדהימים במדינה הזאת

מעיין זוסמן:  אנחנו ידענו לרכוש את החיסונים הכי יקרים כשאיימה עלינו מגיפה

מעיין זוסמן:  הפתרונות הכי חכמים, הכי מתקדמים, המוכחים כעובדים כבר כאן, אבל אם הדבר יישאר בידיים שלי, בידיים של מד"א, בידיים של גיוס כספים מהקהל, מתורמים, בעצם ימשיכו למות בכל יום כ-30 איש, והלוואי ואנחנו נדע לטפל במגפה הקשה הזו, הכל-כך מיותרת הזו, בעזרתכם, ונאפשר לתהליך הזה שקיים, שעובד, שעובד כל כך טוב, כל כך נכון, להמשיך להציל אנשים

אוריאל בוסו: תודה רבה, מעיין, ששיתפת אותנו בסיפור האישי שלך, הכל כך כואב

אוריאל בוסו:  באמת משיטוט קל בטוויטר, אם מקישים את השם של אורן בעלך, ד"ר זוסמן, באמת רואים את ההצפה בנושא, כולל כך שאת גם הצבת דפיברילטורים לזכרו בהרבה מקומות, ופעלתם להעלאת המודעות

אוריאל בוסו:  רואים כמה שהוא היה אדם נפלא, שהתעניין באחרים גם כן בהיותו רופא

אוריאל בוסו:  הוא כתב בציוץ אחד: מהיכרות בטוויטר בכל זאת את בת נפלאה, מסורה, ונתת את הפייט שצריך, למישהי שאביה נפטר

אוריאל בוסו:  הוא היה איש כזה ובסוף גם אולי הוא לא סבל

אוריאל בוסו:  אבל באמת אנחנו נעשה את המקסימום בשביל שהסיפור האישי שלך, יותר נכון שלו, יהיה סיפור של כולם בשביל שהמודעות תעלה

אוריאל בוסו:  תודה רבה

אוריאל בוסו:      מרכז השלטון המקומי, בזום, בבקשה

רות דיין מדר: תודה על הזכות לדבר

רות דיין מדר:  אכן דיון מאוד חשוב

אוריאל בוסו: מרכז השלטון המקומי, הערת ביניים: ללא קשר להפגנה, אתם מקפידים להתחבר בזום, אני מבקש שאם דברים חשובים לכם תמיד נשמח לראות אתכם כאן פיזית בוועדה

אוריאל בוסו:  בבקשה

רות דיין מדר: כמו שציינתי בהתחלה, אנחנו רואים חשיבות מאוד גדולה בנושא הזה

רות דיין מדר:  מעבר לכל התהליך המבורך שבוצע בשלוש השנים האחרונות – ובאמת יש הצבה גם בשיתוף פעולה של מרכז השלטון המקומי, מפעל הפיס, משרד הבריאות, "איפה דפי" וכל השותפים – זה לא מספיק, אנחנו רוצים לפעול להרחבה של הנושא הזה

רות דיין מדר:  יש מספר רשויות שהלכו על מודל והכרה של ספק יחיד במערכת ההפעלה של מד"א, ששם זו מערכת הפעלה חכמה וששם יש אפשרות גם של הצבה וגם של תחזוקה של המכשירים, ויש רצון ללכת לפריסה ארצית

רות דיין מדר:  יש מספר רשויות שהתחילו בתהליך, כדוגמת ראשון לציון והרצליה, והמטרה שלנו היא לפעול לעודד כל רשות שתוכל לקחת חלק במהלך הזה כדי שבאמת תהיה פריסה ארצית מיטבית לכל דורש ולכל אדם

רות דיין מדר:  אנחנו ממשיכים בתהליך

אוריאל בוסו: תודה רבה

אוריאל בוסו:  משרד האוצר, בבקשה

אוריאל בוסו:  בשל חשיבות הנושא אפשרתי לך בזום אבל אתם גם כן מקפידים להגיע בזום למרות הקרבה של משרד האוצר לפה

אוריאל בוסו:  בבקשה

רועי רייכר: קודם כל, תודה רבה על ההזמנה

רועי רייכר:  רועי רייכר, רכז בריאות באגף תקציבים במשרד האוצר

רועי רייכר:  האמת שאנחנו כבר כמה שנים נמצאים בדיונים האלה של הוועדה וכל פעם מחדש מפנימים ומבינים עד כמה מדובר בנושא קריטי ומשמעותי להצלת החיים

רועי רייכר:  אנחנו נמצאים עכשיו בישורת די אחרונה אבל המשמעותית ביותר של דיוני התקציב יחד משרד הבריאות, דיוני התקציב שיובאו בסופו של דבר לאישור הממשלה וגם לאישור הכנסת כמובן

רועי רייכר:      אנחנו מנהלים עכשיו דיונים קדחתניים עם משרד הבריאות לענייני בקשות תקציביות כאלה ואחרות

רועי רייכר:  פטורים ממע"מ ודברים מהסוג הזה הם לא במישור של דיוני התקציב, הם במישור של פטורים מול רשות המיסים

רועי רייכר:  אני רק אגיד שאני באופן אישי חושב שזה ציר לא נכון ללכת אליו, ולו רק בגלל שתרופות לא פטורות ממע"מ, אמבולנסים לא פטורים ממע"מ, וכל שאר הציוד הרפואי

רועי רייכר:  גם כשהמדינה משלמת וקונה עבור עצמה היא עדיין משלמת מע"מ

אוריאל בוסו: אני זורם איתך, אבל סיימתי עכשיו דיון בסל התרופות, אפשר גם, בפרט עם התוספת המכובדת שסל התרופות קיבל, לשקול להכניס את זה בהוצאות הסל

אוריאל בוסו:  לא מדובר בהרבה כסף ביחס לתועלת

רועי רייכר: אני לגמרי לזה מתכוון

רועי רייכר:  גם כחבר ועדת שר אני יכול להגיד לך שאם היה עולה דבר כזה לדיון בוועדה - - -     

אוריאל בוסו: אז אני אשמח שאתה תעלה את זה בשם הוועדה, אנחנו נגיש בקשה רשמית לנושא גם

רועי רייכר: בסדר גמור

רועי רייכר:  תודה רבה

אוריאל בוסו: תודה לכם

אוריאל בוסו:  חברת הכנסת מזרסקי, תודה על השתתפותך תמיד בדיוני הוועדה, בבקשה

טטיאנה (טניה) מזרסקי: תודה

טטיאנה (טניה) מזרסקי:  אדוני היושב-ראש, דיון מאוד מאוד חשוב

טטיאנה (טניה) מזרסקי:  אני עוד זוכרת את הדיון שהתקיים לפני שנה, זוכרת את סיפורה האישי של מעיין זוסמן, ואני רוצה לברך על הפרויקט של מד"א עם מפעל הפיס ומרכז השלטון המקומי על הצבת דפיברילטורים במרחבים ציבוריים

טטיאנה (טניה) מזרסקי:  היו תמיכות שחולקו לעיריות ורשויות מקומיות

טטיאנה (טניה) מזרסקי:  צריך להרחיב ולהמשיך לעודד ולהגביר מודעות בקרב הציבור, בקרב  כלל התושבים והאזרחים, שיידעו שזה לא כל כך מסובך להשתמש בדפיברילטור וזה באמת מציל חיים, כי בין 3 ל-5 דקות זהו זמן קריטי להציל חיים ולצמצם נזק שנגרם למוח כשיש אירוע לב או דום לב

טטיאנה (טניה) מזרסקי:  סיפרתי גם לפני שנה שגם אני נאלצתי להשתמש בדפיברילטורים ולבצע החייאה לאחת העובדות שלי במרפאה כשלא היה אף אחד מהצוות הרפואי

טטיאנה (טניה) מזרסקי:  זה אפשרי ומציל חיים

טטיאנה (טניה) מזרסקי:  תפעלו ותמשיכו עם חינוך והגברת מודעות בקהילה

טטיאנה (טניה) מזרסקי:  בשעה טובה

אוריאל בוסו: תודה רבה

אוריאל בוסו:  קודם כל, אני קורא לכולם להשתתף בהדרכות שנמצאות כאן ובאולם של מד"א בעמדות הפרוסות ברחבי משכן הכנסת היום

אוריאל בוסו:  זה חשוב ומציל חיים

אוריאל בוסו:  תודה לכל המשתתפים

אוריאל בוסו:       ועדת הבריאות מודה לשר העבודה, הרב יואב בן צור, על ההחלטה להעביר את הנושא של הדפיברילטורים ממשרד עבודה למשרד הבריאות

אוריאל בוסו:  אנחנו כמובן נבדוק את המשמעויות של כך

אוריאל בוסו:  ועדת הבריאות תלווה את הנושא הזה ותפעל יחד עם משרד הבריאות למען העצמת השימוש והנגשת מכשירי הדפיברילטורים במרחב הציבורי ולהקמת מאגר לאומי לרישום דפיברילטורים, בשיתוף המיזם של האפליקציה

אוריאל בוסו:      ועדת הבריאות תפעל יחד עם משרד הפנים כדי לקדם את הכנסת הנושא הזה בקריטריונים שייקבעו, אפילו במשותף, כאוטוריטה, כמו הנושא של רישוי עסקים, גם בנושא תכנון ובנייה

אוריאל בוסו:  הוועדה תפעל יחד עם משרד הפנים לקדם הכנסת מכשירים וחיזוק הנושא ברישוי עסקים

אוריאל בוסו:  אנחנו קוראים למשרדי הממשלה – כמובן בריאות, חינוך, מד"א, מפעל הפיס – להמשיך גם בהסברה וגם בהעמקה של הנושא, וכמובן, הכי חשוב, המידע, השיתוף וההסברה לאנשים של האפליקציה, של הנגשת הידע הפשוט לעשות את זה

אוריאל בוסו:  זה חסר לאנשים

אוריאל בוסו:  אם אני מגיע מהתחום הזה ופחות יודע את זה, זה אומר שיש חוסר הסברה בנושא וכדאי לתת על כך דגש

אוריאל בוסו:       אני רוצה להודות לך, ד"ר אופק, על המיזם החשוב, על היום הזה

אוריאל בוסו:  שמענו על הפערים שקיימים גם בנושא הציוד

אוריאל בוסו:  אנחנו נפעל גם כן מול ועדת סל התרופות, כך שיהיה אפשר להתייחס לזה בביטוח בריאות ממלכתי כבר בשנת 2023 בכמה תוספות

אוריאל בוסו:  כמו שאמרנו, ההוצאה היא מינורית לעומת ההוצאה אם זה לא נמצא

אוריאל בוסו:  יהיה אפשר לעשות את זה ואנחנו נעמוד על-כך

אוריאל בוסו:  תודה רבה, ישיבה זו נעולה